Predkladacia  správa

Návrh organizačno-technického zabezpečenia volieb do Národnej rady Slovenskej republiky v roku 2010 sa predkladá na rokovanie vlády v nadväznosti na rozhodnutie predsedu Národnej rady Slovenskej republiky, ktorým vyhlásil voľby do Národnej rady Slovenskej republiky a určil deň konania volieb na sobotu  12. júna 2010.

V predloženom návrhu sú uvedené úlohy pre ústredné orgány štátnej správy, obvodné úrady a obce s určenými termínmi ich plnenia v súlade s lehotami ustanovenými zákonom o voľbách do Národnej rady Slovenskej republiky. 

Nositelia úloh ich plnením vytvoria podmienky k náležitému zabezpečeniu prípravy volieb po stránke organizačnej, materiálnej a technickej. Plnenie úloh bude spočívať predovšetkým vo vydaní pokynov, na základe ktorých budú koordinované všetky práce spojené s prípravou volieb. Ďalej pôjde o práce spojené so zabezpečením tlače a distribúcie volebných tlačív, s vytvorením volebných orgánov všetkých stupňov a  podmienok pre ich činnosť, so zabezpečením elektronického komunikačného spojenia volebných orgánov všetkých stupňov, so zabezpečením školení osôb, ktoré sa budú podieľať na príprave volieb a samotného priebehu hlasovania, so zabezpečením spracovania výsledkov hlasovania, archivácie volebnej dokumentácie a ďalších prác súvisiacich s prípravou a vykonaním volieb.

Na zabezpečenie prípravy a vykonania volieb do Národnej rady Slovenskej republiky v roku 2010 sú v rozpočtovej kapitole Ministerstva vnútra Slovenskej republiky rozpočtované účelové finančné  prostriedky vo výške 7 957 745 eur a v rozpočtovej kapitole Štatistického úradu Slovenskej republiky vo výške 1 765 702 eur. 
  
Finančné prostriedky ministerstva vnútra budú použité najmä na zabezpečenie úhrady náhrady mzdy členom volebných komisií a odmien členom a zapisovateľom okrskových volebných komisií, tlače a distribúcie hlasovacích lístkov, metodických a informačných materiálov a volebných tlačív, na zabezpečenie činnosti volebných komisií, na vybavenie volebných miestností, na ochranu volebných miestností a ochranu verejného poriadku v deň konania volieb, na výdavky spojené s prevádzkou a nevyhnutnou úpravou volebných miestností  a na komplexné služby spojov.  

Finančné prostriedky určené pre Štatistický úrad Slovenskej republiky zahŕňajú výdavky spojené s prípravou spracovania a so spracovaním výsledkov volieb.